Hans Kristian Skibby (DD), 2023-05-03:
I 28 år har vi her i Danmark haft et forbud mod rutinemæssig halekupering i Danmark, men alligevel er det tilsyneladende i dag kun 5 pct. af den samlede produktion af grise, der har såkaldt hele haler, og det drejer sig primært om grise fra specialproduktioner eller økologiske brug.
Sektoren er opmærksom på problemet og arbejder med en ambition om, at 90 pct. af de danskproducerede grise har hele haler i 2035.
Samtidig har Landbrug & Fødevarer også været ude at støtte et absolut forbud i forhold til de nationale minimumskrav til arealer.
Eksempelvis vil det have store konsekvenser for griseproducenterne, hvis det kommer for tidligt i forhold til implementering af ny lovgivning, i og med at de ændringer vil få stor betydning for de stalde, som de har til rådighed i dag.
Det vil være omfattet af nogle massive investeringer.
I Danmarksdemokraterne kan vi ikke umiddelbart støtte det forslag, som Enhedslisten har fremsat her i dag.
Vi havde gerne set, at man var nået længere med at nedbringe antallet af halekuperinger i griseproduktioner i dag, men samtidig hører vi også fra sektoren, at man har initiativer i gang, og at målet er, at 90 pct. af grisene i 2035 som sagt skal have hele haler.
Til at starte med har man eksempelvis lagt en strategi, som går ud på at fordoble antallet af grise med hele haler hvert år 3 år frem.
Sektoren lægger op til, at alle producenter opkræves en lille afgift, som så omfordeles til dem, der ønsker at producere efter de nye regler.
Regningen bliver således på omkring 30 mio. kr., som bliver frigjort og kan finansiere de her nye initiativer inden for sektoren selv, og det er penge, som branchen selv finder.
Det, man i dag faktisk mangler for at komme i gang med den her proces, er lovgivning – et lovgrundlag, som muliggør det her initiativ.
Vi mener i Danmarksdemokraterne helt generelt, og det er i øvrigt på linje med branchen, at man i langt højere grad skal efterstræbe grise med hele haler i griseproduktionen, og at vi skal have fokus på at håndhæve det forbud omkring rutinemæssig halekupering, der i forvejen gælder.
Hvis man som i det her tilfælde kan se, at man ikke er kommet andet end de 5 pct. ad vejen, skal man jo ikke tillægge griseproducenterne hele skylden, havde jeg nær sagt, for den skal man sådan set lægge hos dem, der skal ud og gennemføre kontroller, og dem, der skal sikre, at tingene bliver gennemført.
Derfor kan man ikke gøre det, som man gør i det her forslag, altså skitsere, at man allerede inden udgangen af i år, altså om 7 måneder, i hvert fald i forhold til beslutningsforslaget, vil have pålagt regeringen at ændre den konkrete bekendtgørelse på området i forhold til mindstekrav til hold af grise, således at forbud mod halekupering gøres absolut, og at muligheden for halekupering under visse omstændigheder totalt fjernes.
Ligeledes stilles også krav om minimumsareal og til det areal, de enkelte grise tildeles.
Vi er et af de lande, der eksporterer rigtig mange fødevarer, og vi producerer faktisk omkring fire gange så meget som det, vi selv konsumerer i Danmark.
Det er en stor forskel i forhold til eksempelvis Sverige og Norge, som vi tidligere har været inde at diskutere.
Nytter det så noget?
Ja, det mener vi faktisk i Danmarksdemokraterne det gør.
Vi mener, vi har en fordel ved at være en eksporterende nation, og vi mener også, at vi har en fordel ved stadig væk at have omkring 8.000 danske slagteriarbejdere i Danmark.
For nogle år siden var der vel omkring 14.000, men der er blevet færre af dem, og det skyldes jo bl.a. eksporten af smågrise; det ved vi godt.
Så ved jeg godt, at halvdelen af dem bliver flyttet til andre steder i Danmark, men ikke desto mindre er det noget, der desværre har vidtgående konsekvenser.
Så det er for hurtigt, og det er for meget med det her beslutningsforslag, og vi kan ikke støtte det.